程朱之學  其三
作者：陳普
朝代：宋

paragraphs: 楊氏枯不生，墨者散無紀。
申韓明不仁，黄老信非禮。
豈難定邪正，未足容臧否。
世有顔孟徒，一鼓俘其壘。
獨惟一妖鳥，來自崑崙趾。
其高出天地，其毒踰蛇豕。
名公不能辨，韓愈亦竊喜。
高士溺其深，愚夫樂其鄙。
精散不知收，魂飄不能止。
五典潜掃除，三綱悉淪委。
遂令四海人，沒溺懷襄水。
絕非是似聖，大病在近理。
仁哉天地心，特出程朱子。